Mandag morgen kunne University College Nordjylland konstatere en stor fremgang i ansøgninger via kvote 2, hvor ansøgerne bliver vurderet på andet end bare gennemsnittet ved deres studentereksamen. Torsdag 15. marts var der ansøgningsfrist via kvote 2, og mandagens fintælling viste en fremgang på 24 procent i forhold til sidste år. Det er især UCN's teknologiske uddannelser, der stormer frem, det er for eksempel uddannelserne til bygningskonstruktør, datamatiker og designteknolog. Men også businessuddannelser som finansbachelor, markedsføringsøkonom og serviceøkonom har oplevet en stor fremgang på 49. Sundhedsuddannelserne har dog noteret en mindre tilbagegang på 2 procent, svarende til ni ansøgere færre end sidste år. Tallet dækker dog over store fremgange for uddannelserne til ergoterapeut og radiograf. I kvote 1 optages studerende alene på baggrund af en gymnasial eksamen. Der er ansøgningsfrist via kvote 1 den 5. juli. Kvotesystemet træder kun i kraft, hvis der er flere ansøgere, end der er pladser til. Hvis der er pladser nok, ser man bort fra kvotesystemet.

Opsummering:
University College Nordjylland oplever stor fremgang i ansøgniger via kvote 2.